CELEX: 32021D2032
Language: fi
Date: 2021-11-19 00:00:00
Title: Neuvoston päätös (YUTP) 2021/2032, annettu 19 päivänä marraskuuta 2021, Euroopan rauhanrahastosta rahoitettavasta avustustoimenpiteestä, jolla tuetaan Mosambikissa toteutettavassa EU:n koulutusoperaatiossa koulutettuja sotilasyksikköjä

22.11.2021   
               
               
                  FI
               
               
                  Euroopan unionin virallinen lehti
               
               
                  L 415/25
               
            
         NEUVOSTON PÄÄTÖS (YUTP) 2021/2032,
         annettu 19 päivänä marraskuuta 2021,
         Euroopan rauhanrahastosta rahoitettavasta avustustoimenpiteestä, jolla tuetaan Mosambikissa toteutettavassa EU:n koulutusoperaatiossa koulutettuja sotilasyksikköjä
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 41 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvoston päätöksen (YUTP) 2021/509 (1) mukaisesti on perustettu Euroopan rauhanrahasto, jäljempänä ’rauhanrahasto’, jonka avulla jäsenvaltiot rahoittavat unionin yhteisen ulko- ja turvallisuuspolitiikan alalla toteuttamia toimia rauhan säilyttämiseksi, konfliktien ehkäisemiseksi ja kansainvälisen turvallisuuden lujittamiseksi perussopimuksen 21 artiklan 2 kohdan c alakohdan mukaisesti. Päätöksen (YUTP) 2021/509 1 artiklan 2 kohdan b alakohdan i alakohdan nojalla rauhanrahasto voi erityisesti rahoittaa toimia, joilla lujitetaan kolmansien valtioiden sekä alueellisten ja kansainvälisten järjestöjen sotilaallisiin ja puolustusasioihin liittyviä valmiuksia.
                  
               
                     (2)
                  
                  
                     Nykyinen kriisi Mosambikin pohjoisosassa sijaitsevassa Cabo Delgadon maakunnassa on moniulotteinen, ja suurena vaarana on, että kriisi leviää maan muihin maakuntiin ja naapurimaihin. Mosambikin hallitus on ilmaissut tyytyväisyytensä siihen, että Cabo Delgadon kriisiä koskevan EU:n yhdennetyn lähestymistavan osana on käynnistetty suoraa täytäntöönpanoa sisältämätön Euroopan unionin sotilaskoulutusoperaatio.
                  
               
                     (3)
                  
                  
                     Neuvosto hyväksyi 12 päivänä heinäkuuta 2021 päätöksen (YUTP) 2021/1143 (2), jolla perustettiin Mosambikissa toteutettava Euroopan unionin sotilaskoulutusoperaatio (EUTM Mozambique). EUTM Mozambiquen strategisena tavoitteena on tukea tulevan nopean toiminnan joukon (Quick Reaction Force) muodostamiseksi valittujen Mosambikin asevoimien yksiköiden valmiuksien kehittämistä, jotta kyseiset yksiköt saisivat tarvittavat ja kestävät valmiudet rauhan ja turvallisuuden palauttamiseksi Cabo Delgadoon.
                  
               
                     (4)
                  
                  
                     Neuvosto hyväksyi 30 päivänä heinäkuuta 2021 yhteenvetoasiakirjan rauhanrahastosta rahoitettavasta avustustoimenpiteestä, jolla tuetaan EUTM Mozambiquessa koulutettuja sotilasyksikköjä, mukaan lukien kiireellinen toimenpide, jonka tarkoituksena on toimittaa kaikkein kiireellisimmin tarvittavat tarvikkeet ja varusteet niiden kahden mosambikilaisen komppanian kouluttamiseksi asianmukaisesti, jotka on tarkoitus kouluttaa EUTM Mozambiquessa ensimmäisinä.
                  
               
                     (5)
                  
                  
                     Mosambikin tasavallan ulkoministeri pyysi 27 päivänä elokuuta 2021 päivätyssä, unionin ulkoasioiden ja turvallisuuspolitiikan korkealle edustajalle, jäljempänä ’korkea edustaja’, osoitetussa kirjeessään unionia toimittamaan tarvikkeita, joita ei ole suunniteltu tappavan voiman aikaansaamiseen, ja varusteita kaikille EUTM Mozambiquessa koulutettaville mosambikilaisille komppanioille.
                  
               
                     (6)
                  
                  
                     Tämä avustustoimenpide on määrä toteuttaa ottaen huomioon päätöksessä (YUTP) 2021/509 vahvistetut periaatteet ja vaatimukset, sekä noudattaen erityisesti neuvoston yhteistä kantaa 2008/944/YUTP (3), sekä rauhanrahastosta rahoitettavien tulojen ja menojen täytäntöönpanosta annettujen sääntöjen mukaisesti.
                  
               
                     (7)
                  
                  
                     Neuvosto vahvistaa olevansa sitoutunut suojelemaan, edistämään ja toteuttamaan ihmisoikeuksia, perusvapauksia ja demokratian periaatteita sekä lujittamaan oikeusvaltiota ja hyvää hallintotapaa Yhdistyneiden kansakuntien peruskirjan, ihmisoikeuksien yleismaailmallisen julistuksen ja kansainvälisen oikeuden, erityisesti kansainvälisen ihmisoikeuksia koskevan oikeuden ja kansainvälisen humanitaarisen oikeuden, mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Perustaminen, tavoitteet, soveltamisala ja kesto
            
               1.   Perustetaan Mosambikin tasavaltaa, jäljempänä 'tuensaaja', hyödyttävä avustustoimenpide, jäljempänä ’avustustoimenpide’, joka rahoitetaan Euroopan rauhanrahastosta, jäljempänä ’rauhanrahasto’.
            
            
               2.   Avustustoimenpiteen tavoitteena on tukea EUTM Mozambiquessa koulutettavien Mosambikin asevoimien yksikköjen valmiuksien kehittämistä ja toimintavalmiuteen saattamista, jotta kyseiset yksiköt saavat tarvittavat kestävät valmiudet rauhan ja turvallisuuden palauttamiseksi Mosambikin pohjoisosassa sijaitsevaan Cabo Delgadon maakuntaan, mikä mahdollistaa oikeusvaltioperiaatetta noudattaen vastuuvelvollisten lainvalvontaviranomaisten läsnäolon siviiliväestön suojelemiseksi ja kaikkialla Cabo Delgadossa palveluja tarjoavien vastuuvelvollisten valtiorakenteiden palauttamisen.
            
            
               3.   Edellä 2 kohdassa esitetyn tavoitteen saavuttamiseksi avustustoimenpiteellä on rahoitettava seuraavien tarvikkeiden, joita ei ole suunniteltu tappavan voiman aikaansaamiseen, ja varusteiden toimittaminen kyseisessä kohdassa tarkoitetuille Mosambikin yksiköille:
               
                           a)
                        
                        
                           sotilaiden henkilökohtaiset tarvikkeet;
                        
                     
                           b)
                        
                        
                           yhteiset tarvikkeet komppanian tasolla;
                        
                     
                           c)
                        
                        
                           maa- ja amfibioajoneuvot;
                        
                     
                           d)
                        
                        
                           tekniset laitteet; ja
                        
                     
                           e)
                        
                        
                           kenttäsairaala.
                        
                     
            
               4.   Avustustoimenpiteen kesto on 30 kuukautta tulojen ja menojen hyväksyjänä toimivan avustustoimenpiteiden hallinnoijan ja 4 artiklan 2 kohdassa tarkoitetun yhteisön välillä päätöksen (YUTP) 2021/509 32 artiklan 2 kohdan a alakohdan mukaisesti tehdyn sopimuksen tekopäivästä.
            
         
         
            2 artikla
            Rahoitusjärjestelyt
            
               1.   Avustustoimenpiteeseen liittyviin menoihin tarkoitettu rahoitusohje on 40 000 000 euroa.
            
            
               2.   Kaikkia menoja hallinnoidaan päätöksen (YUTP) 2021/509 ja rauhanrahastosta rahoitettavien tulojen ja menojen täytäntöönpanosta annettavien sääntöjen mukaisesti.
            
         
         
            3 artikla
            Järjestelyt tuensaajan kanssa
            
               1.   Korkea edustaja tekee tuensaajan kanssa tarvittavat järjestelyt sen varmistamiseksi, että tuensaaja noudattaa tämän päätöksen mukaisia vaatimuksia ja ehtoja edellytyksenä avustustoimenpiteen mukaisen tuen antamiselle sekä neuvoston 30 päivänä heinäkuuta 2021 hyväksymän kiireellisen toimenpiteen mukaisia vaatimuksia ja ehtoja.
            
            
               2.   Edellä 1 kohdassa tarkoitettuihin järjestelyihin on sisällyttävä määräyksiä, joilla tuensaaja velvoitetaan varmistamaan, että
               
                           a)
                        
                        
                           EUTM Mozambiquessa koulutetut Mosambikin asevoimien yksiköt noudattavat asiaankuuluvaa kansainvälistä oikeutta, erityisesti ihmisoikeuksia koskevaa kansainvälistä oikeutta ja kansainvälistä humanitaarista oikeutta;
                        
                     
                           b)
                        
                        
                           kaikkea avustustoimenpiteen puitteissa annettua omaisuutta käytetään asianmukaisesti ja tehokkaasti niihin tarkoituksiin, joita varten se on annettu;
                        
                     
                           c)
                        
                        
                           kaikkea avustustoimenpiteen puitteissa annettua omaisuutta huolletaan riittävästi sen käyttökuntoisuuden ja operatiivisen käytettävyyden varmistamiseksi omaisuuden elinkaaren aikana;
                        
                     
                           d)
                        
                        
                           avustustoimenpiteen puitteissa annettua omaisuutta ei menetetä eikä siirretä ilman päätöksen (YUTP) 2021/509 nojalla perustetun rahastokomitean suostumusta muille kuin kyseisissä järjestelyissä yksilöidyille henkilöille tai yhteisöille sen elinkaaren lopussa.
                        
                     
            
               3.   Edellä 1 kohdassa tarkoitettuihin järjestelyihin on sisällyttävä määräyksiä avustustoimenpiteen mukaisen tuen keskeyttämisestä ja lopettamisesta, jos tuensaajan todetaan rikkoneen 2 kohdassa säädettyjä velvoitteita.
            
         
         
            4 artikla
            Täytäntöönpano
            
               1.   Korkea edustaja on vastuussa tämän päätöksen täytäntöönpanon varmistamisesta päätöksen (YUTP) 2021/509 ja rauhanrahastosta rahoitettavien tulojen ja menojen täytäntöönpanosta annettujen sääntöjen mukaisesti ja noudattaen rauhanrahastosta rahoitettavia avustustoimenpiteitä varten tarvittavien toimenpiteiden ja valvonnan arvioimista ja määrittämistä koskevaa yhdennettyä menetelmäkehystä.
            
            
               2.   Edellä 1 artiklan 3 kohdassa tarkoitettujen toimien täytäntöönpanosta vastaa Portugalin tasavallan puolustusministeriö.
            
         
         
            5 artikla
            Seuranta, valvonta ja arviointi
            
               1.   Korkea edustaja varmistaa, että sitä, että tuensaaja noudattaa 3 artiklan mukaisesti vahvistettuja velvoitteita, seurataan. Tämän seurannan avulla saadaan tietoa 3 artiklan mukaisesti vahvistettujen velvoitteiden rikkomisen asiayhteydestä ja riskistä, ja se auttaa myös ehkäisemään tällaisia rikkomisia, mukaan lukien kansainvälisen ihmisoikeuksia koskevan oikeuden ja kansainvälisen humanitaarisen oikeuden loukkaukset sekä seksuaalinen ja sukupuoleen perustuva väkivalta avustustoimenpiteestä tuetuissa Mosambikin asevoimien yksiköissä.
            
            
               2.   Tarvikkeiden ja varusteiden toimituksenjälkeinen valvonta järjestetään seuraavasti:
               
                           a)
                        
                        
                           toimituksen todentaminen, jolloin loppukäyttäjä allekirjoittaa toimitustodistukset omistusoikeuden siirron yhteydessä;
                        
                     
                           b)
                        
                        
                           inventaarioraportti, jolloin tuensaaja raportoi vuosittain yksilöityjen tavaroiden inventaariosta; raportointi jatkuu, kunnes poliittisten ja turvallisuusasioiden komitea (PTK) katsoo, ettei se ole enää tarpeen;
                        
                     
                           c)
                        
                        
                           tarkastus paikalla, jolloin tuensaaja antaa korkealle edustajalle pyynnöstä mahdollisuuden laatia tarkastus paikalla.
                        
                     
            
               3.   Korkea edustaja laatii avustustoimenpiteestä ensimmäisen arvion muodossa olevan arvioinnin kuuden kuukauden kuluttua siitä, kun kaksi ensimmäistä EUTM Mozambiquessa koulutettua komppaniaa on lähetetty Cabo Delgadon alueelle. Tähän kuuluu tarkastuskäyntejä avustustoimenpiteen puitteissa toimitettujen tarvikkeiden ja varusteiden tarkastamiseksi, tai mitä tahansa muita tarkoituksenmukaisessa muodossa olevia itsenäisesti hankittuja tietoja. Lopullinen arviointi laaditaan, kun avustustoimenpiteen mukainen tarvikkeiden toimittaminen on saatu päätökseen.
            
         
         
            6 artikla
            Raportointi
            Korkea edustaja antaa täytäntöönpanokaudella PTK:lle puolivuosittaiset selvitykset avustustoimenpiteen täytäntöönpanosta päätöksen (YUTP) 2021/509 63 artiklan mukaisesti. Avustustoimenpiteiden hallinnoijan on ilmoitettava säännöllisesti päätöksellä (YUTP) 2021/509 perustetulle rahastokomitealle tuloista ja menoista kyseisen päätöksen 38 artiklan mukaisesti, mukaan lukien toimittamalla tiedot osallistuvista toimittajista ja alihankkijoista.
         
         
            7 artikla
            Keskeyttäminen ja lopettaminen
            PTK voi päättää keskeyttää avustustoimenpiteen täytäntöönpanon kokonaan tai osittain päätöksen (YUTP) 2021/509 64 artiklan mukaisesti.
            PTK voi myös suositella, että neuvosto lopettaa avustustoimenpiteen.
         
         
            8 artikla
            Voimaantulo
            Tämä päätös tulee voimaan päivänä, jona se hyväksytään.
         
         
            Tehty Brysselissä 19 päivänä marraskuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  Neuvoston päätös (YUTP) 2021/509, annettu 22 päivänä maaliskuuta 2021, Euroopan rauhanrahaston perustamisesta ja päätöksen (YUTP) 2015/528 kumoamisesta (EUVL L 102, 24.3.2021, s. 14).
         
            (2)  Neuvoston päätös (YUTP) 2021/1143, annettu 12 päivänä heinäkuuta 2021, Mosambikissa toteutettavasta Euroopan unionin sotilaskoulutusoperaatiosta (EUTM Mozambique) (EUVL L 247, 13.7.2021, s. 93).
         
            (3)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).